Vruntlike grote mit vormoghe alles gudes juwer ersamen vorsichticheit tovoren ghescreven mit gantzeme vlite. Ghenughe juwer ersamen vorsichticheit to irkennende, wo ik juwen breff gutliken untfanghen unde wol vornomen hebbe. Alzo juwe ersame vorsichticheit rorende is umme etlike hoveknechte, de eyne loddige gheschinnet unde dat volk over boert gheworpen hadden unde vordermer dat gut ghenomen unde enwechghevoret, welk gut sie in mynem ghebede slitende weren etc. juwe ersame vorsichticheit schal weten, wo dat to my quemen achte ghesellen; de weren vor my berichtende desse vorgherorde sake, unde alle dat gut, dat ik sach, dat se medevorenen, was nicht 20 mrc. wert altomale, unde weren gheleide van my biddenne; des gaff ik en 14 dage gheleide. Unde ik quam des under wynt, wo se gherne hadden etlike myner denere myt sik ghehat, eyne alzodanne sake, alzo vor gheroret is, wedder to betenghende. Des seghede ik en dat gheleide tohant wedder up unde se voren enwech altomale unde my is unwitlik, welker weghen dat se voren. Juwe ersame vorsichticheit schal vorwar weten, dat desse vorgherorde ghesellen scholen myner so unvelich syn alzo juwer. Got almechtich gheve, dat ik erghent over se queme, dar ik erer mechtich, so wolde ik juwes ersamen willen mit en ramende wesen, alzo ik wolde van juwer ersamicheit in eneme gheliken begherende syn, en gheliik umme mynen willen to doende. Vordermer, leven vrunde, so moghe gy weten, dat desse vorgherorde ghesellen bekanden openbar vor my unde vor mer vromen luden, dat Donhoff Calle dar nicht an rade edder an der daet ne was umme desse vorscreven sake, unde deden dar ere recht to, alzo man vindet an unserm openeme breve. Juwe ersame vorsichticheit spare Got almechtich salich unde ghesunt to langhen salighen tyden. Screven Abo vigilia nativitatis beate Marie virginis, meo sub sigillo. Joan Karlsson. Å en inneliggande sedel: Item, ersame leve vrunde, alzo ik juver ersamen vorsichticheit tovoren screff umme Evert van dem Bokel, wo he mynen knecht doet sloch etc., so is juwer ersamen vorsichticheit wol witlik, dat eme ghebort mit rechte hir to andwardenne to den saken na uthwisinge unser rechte. Des sal de erghenante Evert velich unde gheleidet syn vor my unde vor alle denjennen, de umme mynen willen doen unde laten willen, sik hir to vorantwardenne umme desse vorgherorde sake. Worumme byn ik juwe ersame vorsichticheit vruntliken biddenne desseme vorscreven Everde desse sake to berichtenne. In Cristo valete. Scriptum loco et tempore ut in littera majori. Adress: An de ersame vorsichtighe borghermestere unde raetmanne der stad Revel, mynen holden gunneren unde ghetruwen naghebure, myt gantzer erbedinghe kome desse breff.